Tutu: ‘Moet my nie ten alle koste aan die lewe hou nie’Emeritus-aartsbiskop Desmond Tutu. Foto: Ilan Godfrey/Templeton Prize/SAPA Tutu vier vandag sy 85ste verjaardag en gelukwensings het reeds van reg oor die wêreld ingestroom. In ŉ brief wat in die Washington Post gepubliseer het, het Tutu gesê hy is op sy 85ste verjaardag deeglik bewus van die feit dat hy nader aan die einde van sy lewe is as aan die begin. “Vandag is ek nog nader aan die vertreksaal eerder as aan die aankomsaal en my gedagtes gaan na hoe ek behandel sal wil word wanneer my tyd aanbreek. Nou, meer as ooit vantevore, voel ek verplig om my uit te spreek oor die kwessie [van genadedood],” het Tutu geskryf. “Ek het regdeur my lewe geveg vir die menswaardigheid van die lewendes. Vandag wil ek mense help om ook menswaardigheid in die dood te hê. Net soos ek nog altyd opgestaan het vir deernis en regverdigheid in die lewe, glo ek dat terminaal siek mense met dieselfde deernis en regverdigheid behandel moet word wanneer dit by hul dood kom.” Tutu het gesê hy glo sterwende mense moet ŉ sê hê in die manier waarop hulle die wêreld verlaat en hul keuses moet genadedood insluit. “Ek glo in die heiligheid van die lewe. Ek weet dat ons almal sal doodgaan en dat die dood ŉ deel van die lewe is. Ek het myself voorberei vir die dood en ek het dit duidelik gemaak dat ek nie ten alle koste aan die lewe gehou wil word nie. Ek hoop ek word met dieselfde deernis behandel en word toegelaat om oor te gaan na die volgende fase van my lewensreis op die manier van my keuse.” Hy het bygevoeg vir mense wat erg ly en weet hul dood is naby, kan dit onmeetbare troos bring om te weet genadedood is vir hulle ŉ opsie. “Om sterwende mense die reg om met menswaardigheid dood te gaan te weier, laat ons na om die deernis en meegevoel te demonstreer wat die kern is van Christelike waardes.” Lees Tutu se volledige brief hier.